**שו"ת הרשב"א**, הוא ספר שאלות ותשובות מאת רבי שלמה בן אדרת (הרשב"א), רב בקטלוניה ומגדולי הראשונים. השו"ת התקבע כאחד מספרי היסוד בארון הספרים ההלכתי היהודי. הוא ספר השו"ת הגדול ביותר שנשתמר מתקופתו, ימי הביניים.

הספר
----

הרב שלמה בן אדרת המכונה "הרשב"א" שלח בחייו אלפי תשובות לרחבי העולם היהודי בנושאי אורח חיים, חושן משפט, יורה דעה, אבן העזר, מנהג, ביאורי מקראות, הגות והשקפה ועוד.

תשובותיו נערכו במספר צורות, על ידו ככתבן ועל ידו בקיצור, על ידי רבנים אחרים בחייו ולאחר מותו, ככתבן ובקיצור, קיצורים ועריכות אלו הובילו לשיבושים ולאי הבנות בדבריו, הרשב"א השיב לשואליו תוך כדי כתיבת חידושיו לתלמוד.

עריכה של אלפי תשובות לפי נושאים נעשתה על ידי רבי חיים אבן חביב, ממגורשי פורטוגל שבאו לפאס, ונקראה ספר הבתים. הספר בן שני כרכים גדולים מצוי בכתב יד בספרייה הבודליינית. כתב יד זה במתכונתו לא נדפס, אבל הוא שימש פוסקים חשובים ונעזרו בו גם עורכים בעת האחורנה.

השו"ת נדפס לראשונה בדפוס העברי הקדום ברומא בשנת ר"ל בערך, ולאחריו בעשרות מהדורות.

כמות התשובות שבידינו הוא שלושת אלפים ארבע מאות חמשים ושנים, תשובות רבות כפולות וחלקם מאת מחברים אחרים.

קהל היעד
--------

הרשב"א שלח את תשובותיו לרחבי העולם היהודי, ולרבנים מכל קצוות היישוב, לרא"ה בברצלונה, לרא"ש באשכנז, למהר"ח אור זרוע, בגרמניה, לרבי דוד הנגיד, לרבי יוסף דשאנטיש בעכו, לרבי דוד בן זכרי בפאס, לרבי שלמה פטיט בטולידו, לוירצבורג, קנדיא, צרפת, פורטוגל, קונסטנטינופול, ולתלמסאן.

בספר גם תשובות לנשים כך בחלק א תתקעא תשובה לארלוגה ובעלה רבי יונה.

מהדורות
-------

במשך הדורות נדפס שו"ת הרשב"א עשרות פעמים, עשרה סוגי קבצים יצאו לאור:

א. רומא ר"ל, ארבע מאות ועשרים תשובות.

ב. קושטא רע"ו, מאה ותשע עשרה תשובות, שמחה עמנואל הראה שקובץ זה מלוקט מספר ארחות חיים לרבי אהרון מלוניל.

ג. קושטא רע"ו שבע תשובות בענייני אגדה.

ד. ונציה רע"ט, בשם תשובות הרמב"ן, אולם יחוסם לרמב"ן מוטעה וככל הנראה הגיע מחמת ששתי תשובות בספר הם לרמב"ן אך שאר הספר הוא לרשב"א, מאתים ושמונה תשובות, מפורסם כ**חלק ח**.

ה. בולוניא רצ"ט, אלף מאתים חמישים וחמש תשובות, בספר תשובות מקוצרות ותשובות מאת מהר"ם מרוטנבורג, מפורסם כ**חלק א**.

ו. תולדות אדם, ליוורנו תי"ז, נדפס על ידי רבי דוד סביבי, ארבע מאות וחמש תשובות, הקובץ מפורסם כ**חלק ב**.

ז. ליוורנו תקל"ח, על ידי רבי חיים אברהם ישראל, ארבע מאות ארבעים ושש תשובות, מפורסם כ**חלק ג**.

ח. סלוניקי תקס"ג, שלוש מאות חמישים תשובות, נדפס על ידי רבי רפאל הלוי המכונה בכור, מפורסם כ**חלק ד**.

ט. ליוורנו תקפ"ה, על ידי רבי חיים פלאג'י, מאתים תשעים ושלוש תשובות, מפורסם כ**חלק ה**.

י. ורשה תרנ"ט, על ידי רבי דוד פיפאני, מאתים שמונים ושש תשובות, מפורסם כ**חלק ו**.

חלק נוסף הוא דפוס ורשה תרנ"ט, על ידי רבי דוד פיפאני, חמש מאות ארבעים תשובות, קובץ זה הוא ליקוט מחלק א וחלקים אחרים, מפורסם כ**חלק ז**.

חלק מהתשובות לוקטו ונדפסו על פי סדר המסכתות כך לפי סדר מסכת פסחים ועל ידי הרב אלחנן וסרמן למסכת יבמות.

חיים זלמן דימיטרובסקי ומוסד הרב קוק החלו להדפיס את הספר מסודר מחדש לפי סדר התנ"ך והש"ס, נכון לתשפ"ב נדפסו חמישה כרכים: על התנ"ך שני חלקים, על ברכות וזרעים, שבת עירובין, פסחים וחגיגה.

המהדורה הנפוצה כיום היא מהדורת מכון ירושלים אשר הדפיסו את שמונת החלקים הנ"ל, והוסיפו חלק נוסף מכתבי יד.

מנחת קנאות
----------

 ערך מורחב – **פולמוס הרבנים אודות לימוד הפילוסופיה**  

בספר מנחת קנאות לרבי אבא מארי נדפסו מספר תשובות מאת הרשב"א.
בשו"ת הרשב"א (חלק א תיד-תיח) נדפסו חילופי תשובות בנושאי פילוסופיה. הרקע לתשובות הוא העיסוק הנרחב בפילוסופיה בספרד בכלל ובעיר מונפלייה בפרט, רבי אבא מרי הירחי שחשש מהדבר שלח לרשב"א אגרת בה קבל על המצב, הרשב"א בתגובה שלח בשנת ה'ס"ד (1304) אגרות לחכמי ישראל בספרד ובפרובנס לחקור את הנושא, על מנת לבדוק אם להטיל חרם על לומדי הפילוסופיה.

על אגרות אלו קיבל הרשב"א כתבי מחאה רבים מחכמי פרובנס ומאחרים שתמכו בפילוסופיה. רבי ידעיה הבדרשי שלח תשובה לרשב"א בעד הפילוסופיה, תשובתו נדפסה בשו"ת תשובה תיח ואינה משקפת את השקפת הרשב"א, תשובות הרשב"א אלה ותשובות אחרות נדפסו בספר מנחת קנאות לרבי אבא מרי, הספר נכנס למהדרות שו"ת הרשב"א של מוסד הרב קוק.

תשובות בולטות
-------------

פרק זה לוקה בחסר. אנא תרמו לוויקיפדיה והשלימו אותו. ייתכן שתמצאו פירוט בדף השיחה. מספר תשובות בשו"ת הרשב"א התפרסמו מאד, תשובה בעניין קביעת ברכות ועוד.

הערות וביאורים
--------------

הערות וביאורים לספר נדפסו מכמה וכמה רבנים:

* רבי ברוך פרנקל-תאומים, לחלק א, חמ"ד תשל"ד.
* הרב ברוך שמעון שניאורסון, לחלק א, חמ"ד, תשל"ד.
* רבי רפאל הלוי, לחלק ד, סלוניקי תקס"ג.
* רבי ישראל יהושע מקוטנא, פיוטרקוב, תרמ"ג.
* רבי חיים פלאג'י, לחלק ה, ליוורנו תקפ"ה, בשם רחמים לחיים.
* רבי ירוחם פישל פרלא, ירושלם תשמ"א, בתוך ספר "ציונים מפתחות והגהות לשו"ת הרשב"א".
* רבי מנחם די לונזאנו.
* רבי תם אבן יחיא מחבר שו"ת אהלי תם.
* מהרש"א אלפנדרי בתוך ספר אדעתא דרבנן.

לקריאה נוספת
------------

* שמואל גליק, **קונטרס התשובות החדש**, חלק ג, שו"ת הרשב"א 1061–1069.
* הרב אהרון זלזניק, מבוא ל**שו"ת הרשב"א** מהדורת מכון ירושלים, חלק א, 11-15, ירושלים תשנ"ז.

קישורים חיצוניים
----------------

- ויקיטקסט שו"ת הרשב"א, באתר ויקיטקסט

* שו"ת הרשב"א מהדורת מכון ירושלים, **חלק א**, **חלק ב**, **חלק ג**, ירושלים תשנ"ז, **חלק ד**, **חלק ה**, **חלק ו**, ירושלים תשנ"ח, **חלק ז**, ירושלים תשס"א, **חלק ח**, ירושלים תשס"ה.
* **שאלות ותשובות רבינו שלמה בן אדרת**, רומא ר"ל, מבוא מאת שלמה זלמן הבלין, באתר היברובוקס
* חלק א, חלק ד, חלק ה, חלק ו באתר ספריא.
* אביעד הכהן, מי מפחד משו"ת, באתר הארץ, 27 בנובמבר 2005
* שמחה עמנואל, כתבי היד של תשובות הרשב"א שבידי חכמי המאות החמש עשרה והתשע עשרה, **JSIJ** 13, 1-46.
* שלמה זלמן הבלין, **תשובות חדשות לרשב"א מתוך כתב יד**, מוריה - ג-ד (שנה א ג-ד), ירושלים תשכ"ט
* שמחה עמנואל, ‏מפתח תשובות הרשב"א: הדפוסים מול כתבי יד, 2023/01/01, באתר Academia.edu
* שמחה עמנואל, ‏השלמות לתשובות הרשב"א, **ספר זכרון לפרופ' מאיר בניהו**, חלק א, 2019, עמ' 329, באתר Academia.edu
* שמחה עמנואל, ‏'קובצי תשובות הרשב"א שעמדו לפני ר' יוסף קארו', **מכילתא**, ד (תשפ"ב), עמ' 213-230, באתר Academia.edu
* שמחה עמנואל, ‏תשובות הרשב"א לחכמי צפון אפריקה, **תרביץ**, פח (תשפ"ב) עמ' 686-653, באתר Academia.edu

הערות שוליים
------------

1. ↑  כך למשל התשובה שבחלק א תשפ מקוצרת בספר ארחות חיים הלכות קידושין סימן יד
2. ↑  המספר על פי הבלין במבואו לשו"ת בתוספת התשובות מכתב יד במהדורת מכון ירושלים
3. ↑  המיוחסות עז
4. ↑  חלק א תשובה שסו
5. ↑  חלק א תשובה תקעא
6. ↑  חלק א שמו-שס, תשובות רבות לו בשאר החלקים, ראו שמחה עמנואל, ‏'ממזרח שמש ועד מבואו': תשובות הרשב"א לחכמי עכו, **תרביץ**, שנה פג, חוברת ג תשע"ה, עמ' 465־489, באתר Academia.edu
7. ↑  יעקב מקלב, **תשובות רבינו הרשב"א ז"ל להר"י דשאנטיש מעכו**, **מוריה** - שנו-שנז (שנה ל ח-ט), ירושלים תש"ע, באתר אוצר החכמה
8. ↑  א אלף קפה, תשובה נוספת לפאס בחלק ג תשובה רכח
9. ↑  חלק ב רנג; תשובות נוספות לטולדו חלק א ריט; תצב; תרי
10. ↑  ח"א אלף צז
11. ↑  ג רפב; ד קצט
12. ↑  א תשנב תתנז
13. ↑  א תנג
14. ↑  ב קלט ד צ
15. ↑  ו רכד
16. ↑  חלק מהתשובות נדפסו בירושלים תרס"א, וחלק בירושלים תרס"ג כחלק ו, וכן כחלק ז בורשא תרכ"ח, ש"ז הבלין הדפיס מהדורת צילום של הספר
17. ↑  נדפס שוב בורשה תרנ"ט כחלק ז
18. ↑  שמחה עמנואל, ‏ספר שו"ת הרשב"א דפוס קושטא מקורותיו ועריכתו, **המעיין**, כא ג תשמ"א, 46-58, באתר Academia.edu
19. ↑  נדפס שוב בזאלקווי תקנ"ח, ורשא תרמ"ד-תרמ"ז, תל אביב תשי"ט
20. ↑  חיים דוב שעוועל, **שו"ת הרשב"א המיוחסות לרמב"ן**, הדרום - מו, ניו יורק תשל"ח, 228-231
21. ↑  נדפס שוב, ונציה ש"ה, לבוב תקע"א, ווין תקע"ב, בני ברק תשי"ח, **ח**סר **מ**קום **ד**פוס תשל"ד
22. ↑  נדפס שוב בלבוב תקע"ב, בני ברק תשי"ח, שם תשל"א
23. ↑  שוב, לבוב תקע"ב, בני ברק תשי"ח, תל אביב תשל"ג
24. ↑  שוב, וילנא תרמ"א, פיטרקוב תרמ"ג, ניו יורק תשי"ח, ירושלים תש"ך
25. ↑  שוב, וילנא תרמ"ד, ניו יורק תשי"ח, ירושלים תשי"ח
26. ↑  על ידי הרב שמואל אליעזר שטרן
27. ↑  חלק א תשובה יח
28. ↑  מובא במבוא לספרו **דרך חיים**, עמ' 70, הוצאת מכון אהבת שלום
29. ↑  א' אייזינבך, **הגהות וחידושים על תשובות הרשב"א לרבי תם ן' יחיא**, מקבציאל כה, באתר היברובוקס

|  |  |
| --- | --- |
| בקרת זהויות עריכת הנתון בוויקינתונים | 
* NLI: 987007415017305171

 |